মহাকাশে চলছে বিরল ঘটনা, দেখা যাবে খালি চোখেও!

ওয়েব ডেস্ক: রাতের আকাশে ঘটছে এক বিরল মহাজাগতিক (Celestial Event) ঘটনা। আসলে এক সরলরেখায় আসছে সৌরজগতের (Solar System) একাধিক গ্রহ। দেখলে মনে হবে যেন লাইন দিয়ে প্যারেড করছে গ্রহগুলি। বিজ্ঞান অবশ্য এই ঘটনাকে ‘প্ল্যানেট প্যারেড’ (Planet Parade) বলছে। সেই সঙ্গে এটিকে ‘বিরল’ বলেও আখ্যা দেওয়া হয়েছে। এখন প্রশ্ন হচ্ছে, এই দৃশ্য কি দেখা যাবে পৃথিবী থেকে? দেখা গেলে কোথা থেকে এবং কখন দেখবেন এই দৃশ্য? চলুন সবটা জেনে নেওয়া যাক।

মহাকাশে ২১ জানুয়ারি থেকে শুরু হয়েছে এই ঘটনা, চলবে ২৯ জানুয়ারি পর্যন্ত। নাসা (NASA) জানিয়েছে, এই ন’দিনে রাতের আকাশে খালি চোখে পরপর সারিবদ্ধ অবস্থায় দেখা যাবে শুক্র, শনি, বৃহস্পতি এবং মঙ্গল—এই চারটি গ্রহকে। এই বিরল মহাজাগতিক দৃশ্যকে বলা হচ্ছে ‘প্ল্যানেট প্যারেড’। আসলে এই ঘটনা তখনই ঘটে, যখন সূর্যকে প্রদক্ষিণকারী একাধিক গ্রহ একই দিকে অবস্থান করে। তখন মনে হয় গ্রহগুলি একটি সরলরেখায় দাঁড়িয়ে রয়েছে। জ্যোতির্বিজ্ঞানীদের মতে, এই ঘটনা বিরল। শেষবার ২০২৪ সালের জুন মাসে প্ল্যানেট প্যারেড ঘটেছিল। কিন্তু তখন মাত্র দু’টি গ্রহকেই খালি চোখে দেখা গিয়েছিল। তবে এবার, খালি চোখে চারটি গ্রহের পাশাপাশি টেলিস্কোপের সাহায্যে আরও দুটি গ্রহ—নেপচুন এবং ইউরেনাসকেও দেখা যাবে।

আরও পড়ুন: আকাশগঙ্গার তান্ডব নৃত্য? NASA-র টেলিস্কোপে যে দৃশ্য ধরা পড়ল

এখন প্রশ্ন হচ্ছে, কখন এবং কোনদিকে দেখলে এই বিরল দৃশ্য আপনি দেখতে পাবেন? নাসা জানিয়েছে, সূর্যাস্তের প্রায় ৪৫ মিনিট পর, যখন আকাশ অন্ধকার হয়ে যাবে, তখন এই মহাজাগতিক দৃশ্য দেখা যাবে। আবহাওয়া পরিষ্কার থাকলে এই সময় শুক্র এবং শনিকে দক্ষিণ-পশ্চিম আকাশে দেখা যাবে। বৃহস্পতিকে দেখতে পাবেন দক্ষিণ-পূর্ব আকাশে। পূর্ব দিকের আকাশে তাকালে চোখে পড়বে লালগ্রহ মঙ্গল। প্রায় তিন ঘণ্টা পর শুক্র এবং শনি অস্তমিত হবে পশ্চিম দিগন্তে।

যদিও শুক্র, শনি, বৃহস্পতি এবং মঙ্গলকে খালি চোখে দেখা যাবে, তবে নেপচুন এবং ইউরেনাস দেখতে হলে টেলিস্কোপ দরকার। এক্ষেত্রে নেপচুন থাকবে শুক্র এবং শনির উপরে। ইউরেনাস থাকবে বৃহস্পতির উপরে। যদিও সূর্যের সবথেকে কাছের গ্রহ বুধ এই প্ল্যানেট প্যারেডে দৃশ্যমান হবে না। জ্যোতির্বিজ্ঞানীরা জানিয়েছেন, সূর্যের আলোয় ঢেকে যাওয়ার কারণে বুধকে দেখা সম্ভব হবে না।

দেখুন আরও খবর: